text: Dijous, 28 Juny 2018 10:21
  Aquest dijous comença la Festa Major de la nostra ciutat. 200 activitats ompliran carrers i places durant els 4 dies que dura la festa grossa de Rubí. I per segon any consecutiu, Ràdio Rubí us oferirà el pregó en streaming.
  A partir de les 20h començarà la transmissió en directe del pregó de forma simultània: a la 99.7 FM i en vídeo al web www.radiorubi.fm i també al canal del Youtube de l'emissora i a Facebook a l'adreça facebook.com/radiorubi.fm. El programa de ràdio estarà conduit per Lídia Juste i els presentadors del programa La vida en Rosa (Oriol Mora i Anna Llobet). Lídia Martín serà l'encarregada d'explicar el seguici de Festa Major i la seva arribada a la plaça Pere Aguilera.
  El seguici comença a les 19h a la plaça Pearson i està organitzat per la Taula de Cultura Popular de la ciutat. Arriben a la plaça de l'Estació amb els petards i les bèsties de foc de les diverses colles de diables de la ciutat.. Els pregoners d'enguany són l'actriu Rossy de Palma y el ballarí rubinenc Santiago Granizal (veure notícia).
  Una vegada finalitzi el pregó, hi ha l'actuació de la Colla de Castellers que fan un pilar i el ball de gegants en el que l'alcaldessa entrega el ram de flos, la toia, a la Laia, la geganta de Rubí.
  Les nits són RRandom
  El festival RRandom (que va començar per la Revetlla de Sant Joan) continua aquest dijous a la nit amb el concert inaugural a l'amfiteatre del Castell a partir de les 22.30h amb Antonio José. Li seguiran Marcel i Júlia a les 23.30h, Buhos a la 1h i La Banda del Coche Rojo a les 2.30h, tots tres a l'Escardívol. Ja aquest divendres serà el torn de Sidecars a les 24h i del Tour 40, a les 2h també a l'Escardívol. La nit de dissabte ve carregada de molta música. Podreu escoltar a Maldita Nerea a mitjanit, Último Tributo a les 2h i Versión Imposible a les 4h a l'Escardívol. Però fora del RRandom hi ha vida i més música. Per exemple, les cantants rubinenques Andrea Mir i Carolina Alabau actuaran a l'Ateneu i a la plaça Catalunya hi haurà Revival amb Supersingles, Rocked Band i Please que fan un tribut a la banda U2.
  El festival RRandom acaba diumenge a les 20h amb Sau30 a l'amfiteatre del Castell. També tindrem altres activitats musicals com el concert de musicals i bandes sonores de l'Associació Rubí Musical Segle XXI a la Sala dissabte a les 12h o la Sonik Takes the city també dissabte a les 23h a la plaça Salvador Allende amb Chapaos a la Nueva, Xirori, Urfabrique, Sr Chen i Sensimillaz. Sense oblidar-nos de les jornades de jazz o el festival Rubisound que organitza aquesta casa demà a partir de les 23h a la plaça del Doctor Guardiet.
  Els nens i les nenes amb programació especial de Festa Major
  La Rambla del Ferrocarril torna a ser l'epicentre de les activitats familiars, i tot i que d'altres espais de la ciutat també acolliran actes on els infants poden gaudir. Així, en aquest espai hi haurà jocs de circ, ball nocturn de Sant Pere aquest divendres, el correaigua organitzat per l'entitat Les anades d'olla o el vermut musical de Flaix FM de cara a diumenge. També hi haurà inflables i no oblidem la Fira d'Atraccions al pàrquing del Rubí Forma.
  Els més petits podran visitar i gaudir el Mercat de Festa Major a l'illa de vianants que també acollirà tallers i activitats. Al Celler s'han programat una sèrie d'espectacles relacionats amb el món del circ i la dansa adreçats a un públic familiar. I els nens i les nenes poden pujar al trenet de Festa Major, o participar a la catifa de Sant Pere, a l'estirada de corda organitzada per Òmnium, a la baixada de les andròmines, al ball golfo infantil o al correfoc infantil, entre d'altres. I la tercera edició del Holi Dolly de Rubí aquest divendres a l'Escardívol a partir de les 19h.
  Cal destacar que el servei de Protecció Civil torna a posar a disposició de la ciutadania polseres identificatives per als infants amb l'objectiu de facilitar el retrobament amb els seus acompanyants en cas que es perdin. Aquests elements es poden recollir ja de forma gratuïta a l'Oficina d'Informació de la Festa Major.
  Una Festa Major que potencia el servei de transport públic
  Per primera vegada durant la festa major hi haurà un servei d'autobús que unirà la ciutat amb les urbanitzacions. Exactament, el bus nocturn funcionarà dijous fins les 4h, divendres fins les 5h i dissabte fins les 6h. El darrer dia, diumenge, l'autobús farà el seu darrer recorregut a les 24h. Hi haurà dues línies:
  -Una que unirà el centre amb Castellnou i que farà gairebé les mateixes parades que la línia 3. Al centre es podrà agafar al costat del Rubí Forma i a la rotonda de l'Escardívol i després passarà la plana del Castell, Ximelis, Can Mir etc... Sortirà un autobús cada hora. Des de Castellnou sortirà a partir de 2/4 d'11 de la nit.
  -La segona línia unirà la ciutat amb Can Solà i Sant Muç. En aquest cas, farà el recorregut de la línia 7. Això vol dir que passarà per Sant Jordi Parc, Can FAtjó, Can Ximelis i Sant Muç. Sortirà de Rubí forma i de la rotonda de l'Escardívol. Sortirà cada hora però combinada amb l'anterior permetrà tenir un autobús cada mitja hora perquè aquesta sortirà a les 10 i mitja de Rubí i a les11 de la nit des de l'urbanització.
  I d'altra banda, els Ferrocarrils de la Generalitat de Catalunya (FGC) oferirà servei ininterromput durant tota la Festa Major, és a dir, del 28 de juny a l'1 de juliol. Concretament, el servei serà prestat per la línia S1 (Terrassa), ja que també donarà cobertura a les festes majors de Sant Cugat i Terrassa, que enguany coincideixen en les dates.
  La prestació d'aquest servei es produeix després que les tres ciutats aprovessin als seus respectius plens municipals una moció en la qual instaven a FGC a ampliar l'horari del seu servei nocturn (vegeu notícia). En el cas de Rubí, la moció va ser presentada per Esquerra Republicana de Catalunya (ERC), a petició de les joventuts republicanes, i aprovada amb una esmena del PDeCAT en referència també a l'ampliació de l'horari nocturn del transport públic urbà (vegeu notícia).
  D'aquesta manera, durant les quatre nits de festa grossa la línia S1 circularà de manera ininterrompuda entre les estacions de plaça Catalunya i Terrassa Nacions Unides i hi haurà un tren cada hora. A més totes les estacions de la línia S1 i el Funicular de Vallvidrera estaran en servei per enllaçar amb el servei de trens.
  Festa Major no sexista
  Per tal de garantir una festa major sense agressions sexistes s'habilitarà un punt d'informació a l'Escardívol com ja es va fer l'any passat. El web municipal i el programa recomanen a les dones que puguin ser víctimes d'un atac masclista a demanar suport a les persones de l'organització que porten una targeta identificativa però també al personal dels bars i als cossos de seguretat. A més, cada dia a partir de les 23h i fins que s'acabin les activitats hi haurà un punt d'informació a l'Escardívol. Des de l'Ajuntament recorden els telèfons d'emergència en cas d'agressió
  - Policia Local 93 588 70 92
  -Mossos d'Esquadra 93 581 79 00
  - i el Telèfon d'urgències contra la violència masclista: 900 900 120 que funciona les 24 hores
  També s'han previst actuacions específiques per garantir l'accés de persones amb mobilitat reduïda als espectacles de Festa Major. A l'Escardívol es tornarà a instal·lar una plataforma amb rampes i baranes perquè les persones amb cadira de rodes puguin veure els espectacles. La zona, situada a l'esquerra de l'esplanada, tindrà vigilància
  També hi haurà zones reservades per cadires de rodes a l'amfiteatre del parc del Castell i al Teatre Municipal La Sala.
  A més, s'ha previst una reserva d'estacionament al passeig de la Riera per a persones amb problemes de mobilitat que comptin amb la corresponent identificació.